《六月不雨至七月中自宽一首》
宋代·苏籀

宿舂仅有忧将竭，嘉穗连云委暵暘。
厦屋珍台求暂寓，桃笙葵扇殆难当。
荷烝兰藉肴溪涧，藕脆萍馨饭莽苍。
龙火西颓已辰浃，何时得见雨浪浪。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。